แนวโน้มดัชนีเช้าดีดตัวขึ้นต่อ
นักวิเคราะห์คาด แนวโน้มดัชนีเช้าดีดตัวขึ้นต่อตามทิศทางตลาดหุ้นเอเชีย-ยังผันผวน
7 ก.ย. 2554

นักวิเคราะห์คาด แนวโน้มดัชนีเช้าดีดตัวขึ้นต่อตามทิศทางตลาดหุ้นเอเชีย-ยังผันผวน
นักวิเคราะห์ฯคาดตลาดหุ้นไทยเช้านี้มี Sentiment ดีขึ้น แรงซื้อเริ่มกลับเข้ามาในตลาดหุ้นเอเชีย แม้ว่าดาวโจนส์จะยังปิดลบกว่า 100 จุด แต่มีแรงรีบาวด์หลังมีทิศทางแก้ปัญหาเศรษฐกิจสหรัฐ เชื่อว่าจะส่งผลดีต่อตลาดหุ้นไทย อย่างไรก็ตาม เชื่อว่าตลาดหุ้นยังคงผันผวนในระยะนี้ กรอบการลงทุนให้แนวรับที่ 1,051 แนวต้านที่ 1,065 จุด
นายเทิดศักดิ์ ทวีธีระธรรม ผู้อำนวยการอาวุโสฝ่ายวิเคราะห์ บล.เอเซีย พลัส กล่าวว่า ตลาดหุ้นไทยเช้านี้คาดว่าจะยังคงผันผวน แต่น่าจะมี Sentument ที่ดีจากการที่ตลาดหุ้นดาวโจนส์ดีดตัวขึ้นมาปิดลบราว 100 จุด หลังจากร่วงไปกว่า 300 จุดระหว่างเทรด โดยคาดหมายว่าแถลงการณ์แก้ไขปัญหาเศรษฐกิจของประธานาธิบดีสหรัฐจะออกมาเป็นที่พอใจ
สำหรับแนวโน้มตลาดหุ้นไทยวันนี้คาดว่าจะดีหลังจากวานนี้ที่ช่วงท้ายตลาดมีแรงซื้อเข้ามาทำให้ตลาดกลับมาปิดบวกได้ แรงซื้อและวอลุ่มยังดี เชื่อว่าวันนี้ยังดีต่อเนื่อง กรอบการลงทุนให้แนวรับที่ 1,051 แนวต้านที่ 1,065 จุด อย่างไรก็ตาม นักลงทุนควรระมัดระวังการลงทุนในระยะนี้ เพราะเชื่อว่าตลาดหุ้นยังผันผวน